*Bábozzunk együtt!*

Pályázat külhoni, gyakorló óvodapedagógusoknak

**Részvételi Szabályzat**

1. A Pályázat szervezője az Effix-Marketing Kft. (székhely: 9400 Sopron, Malompatak utca 13., adóigazgatási azonosító száma: 14147058208, képviseli: Pakai Péter ügyvezető igazgató) - a továbbiakban: Szervező – tárgynyeremény-játékkal összekötött fotópályázatot szervez (a továbbiakban: Pályázat) online felületen.

A Pályázat lebonyolítója ugyancsak az Effix-Marketing Kft. A Pályázat lebonyolítása érdekében a Szervező az alábbi Részvételi Szabályzatot – továbbiakban: Szabályzat – alkotja.

2. A Pályázaton részt vevő személyek

2.1. A Pályázaton bárki gyakorló óvodapedagógus részt vehet, aki egy külhoni (határon túli vagy diaszpórában működő) magyar tanítási nyelvű intézményben vagy csoportban dolgozik, és a Szervező felhívására 2021. november 5-ig. a Pályázatra jelentkezik és a Szervezőnek - elektronikus úton - a Szervező felhívásának megfelelő tematikában pályázati anyagot ad le – a továbbiakban: Résztvevő.

2.2. A meghirdetett pályázat neve: Bábozzunk együtt!

2.3. Egy Résztvevő 1 db pályázati anyaggal vehet részt.

2.4. Nem vehetnek részt a Pályázatban a Szervező, illetve a Szervező munkavállalóinak, megbízottainak vagy közreműködőinek Ptk. 8:1.§ 2. pontja szerinti hozzátartozói.

3. A Pályázat beadásának feltételei

3.1. A Pályázatra jelentkező Résztvevő nevének megadásával, jelentkezési nyilatkozatával és a pályázati anyag egyidejű megküldésével jelentkezhet.

3.2. Időtartama: a pályázati anyagot 2021. november 5-ig lehet beadni.

3.3. Pályázat beadásának módja: a seregszemle@ovodaprogram.eu e-mail címre küldött üzenet mellékleteként, mp4 vagy MOV fájlformátumban.

3.4. Pályázathoz a Résztvevőnek csatolnia kell az aláírt jelentkezési lapot és nyilatkozatot, mely szerint elfogadja a) a Pályázat jelen Szabályzatát, b) a Szabályzat adatvédelmi tájékoztatóját; továbbá kijelenti, hogy rendelkezésére áll a Résztvevő csoportot alkotó kiskorúak törvényes képviselőinek azon nyilatkozata, mely szerint az általuk felügyelt kiskorú a Pályázaton részt vehet és hozzájárul a pályázati anyag mint szerzői mű jelen Szabályzatba foglalt, ellenérték nélküli felhasználásához. (A nyilatkozat és törvényes képviselők hozzájáruló nyilatkozatának mintája jelen Szabályzat melléklete)

4. A Pályázat menete, elbírálása

4.1. A Szervező fenntartja a jogot, hogy a jelentkezés során megadott adatok, illetve a videófelvétel hitelességét ellenőrizze. Amennyiben az ellenőrzés során valamely adat valóságtartalma nem igazolható, úgy a Szervező a Pályázót a Pályázatból kizárhatja.

4.2. Nem lehet pályázni olyan felvétellel, amelynek tekintetében megállapítható, hogy az valamely más szerző szerzői jogi jogosultságát sértheti, illetve, ha a videón megjelenített valamely tartalom valamely személy adott tartalom tekintetében fennálló bármely jogát vagy harmadik személy személyiségi jogát sértheti. Az ilyen videót leadó Résztvevő a Pályázatból kizárásra kerül.

4.3. A Pályázatra leadott anyagokat zsűri bírálja el: a Kárpát-medencei Óvodafejlesztési Program egy munkatársa, egy szakember, valamint egy óvodapedagógus.

4.4. A Pályázatra leadott anyagok feltöltésre kerülnek a https://www.facebook.com/karpatmedenceiovodaprogram/ oldalra, adott esetben borítóképként is, mely szabadon elérhető minden Facebook-profillal rendelkező személy számára.

4.5. A Pályázatokra a Facebookon keresztül lehet közönségszavazatokat leadni. A Pályázaton közönségdíjat az nyer, akinek pályázati anyagára a legtöbb szavazat (like) érkezik. A szavazás időtartama: 2021. november 9-12. 12:00 között

4.6. Eredményhirdetésének ideje: 2021. november 22.

4.7. A Pályázat eredményhirdetése a program hivatalos oldalain honlapján (www.ovodaprogram.eu) és Facebook-oldalán (https://www.facebook.com/karpatmedenceiovodaprogram/) kerül elhelyezésre.

5. Nyeremények

5.1. A Pályázaton a zsűri által kiválasztott nyertesek az alábbi nyereményeket kapják:

1. díj – 300.000,- Ft értékű sportszer/játék csomag

2. díj – 200.000,- Ft értékű sportszer/játék csomag

3 díj – 100.000,- Ft értékű sportszer/játék csomag

Közönségdíj: 30.000,- Ft értékű sportszer/játék csomag

5.3. A Szervező továbbá nyereményeket sorsol ki a szavazók között. Nyeremény: A Szavazók között kisorsolásra kerül 3 db vezeték nélküli fülhallgató 20-20 ezer Ft értékben.

6. A Szervező jogai

A Szervező rögzíti, hogy a Pályázat a szerencsejáték szervezéséről szóló 1991. évi XXXIV. törvény rendelkezése szerint a NAV Szerencsejáték Felügyeleti Főosztály részére nem bejelentés köteles. A Szervező egyoldalúan jogosult arra, hogy a Résztvevőt a Pályázatból kizárja minden olyan esetben, ha igazolt, hogy a Résztvevő jelen Szabályzatba ütközően, vesz részt, vagy kíván részt venni a Pályázatban. A Szervező, illetve a Pályázat szervezésében résztvevő cégek egyike sem felel, és kizár minden kártalanítási, kártérítési igényt a Pályázat során, a Pályázat esetleges hibáiból, hiányosságaiból, hibás működéséből, a Pályázat során bekövetkezett késésekből eredő vagy ahhoz kapcsolódó költségekért; károkért, veszteségekért, ide nem értve a szándékosan vagy súlyos gondatlansággal okozott, a játékosnál felmerülő károkért való felelősséget. A Szervezőt nem terheli felelősség a Résztvevő vagy a Képviselő téves adatszolgáltatásából eredő igényekért. (pl. adatelírás). Szervező és Szervező nem vállal továbbá semmilyen felelősséget az átvett nyeremények tekintetében. A Szervezőt a nyeremények átadásán és esetleges adóvonzatuk megtérítésén kívül további kötelezettség a nyereményekkel kapcsolatosan nem terheli. A Szervező a nyeremények tekintetében szavatosságot, jótállást nem vállal. Résztvevő Képviselője hozzájárul ahhoz, hogy a Szervező valamennyi pályázati anyagot időbeli korlátozás nélkül felhasználhat – a Résztvevő megjelölésével – az alábbi online felületein: (a) www.ovodaprogram.eu (b) https://www.facebook.com/karpatmedenceiovodaprogram/ és nyomtatott kiadványain, melyért ellenértéket sem a szerző, sem a törvényes képviselője részére nem fizet. A Szervező ezen jogosultságát a Résztvevő a pályázati anyaga átadásával elfogadja.

7. A Pályázatról információk találhatóak a www.ovodaprogram.eu weboldalon és a https://www.facebook.com/karpatmedenceiovodaprogram/ Facebook oldalon.

8.Személyes adatok kezelésére és az adatszolgáltatásra vonatkozó szabályok A nyereményjátékkal kapcsolatos adatvédelmi tájékoztató [itt](https://www.ferling.hu/doc/adatvedelmi_tajekoztato.pdf) olvasható el.